Robert Redford

Robert Redford, plným menom Charles Robert Redford, Jr. (* 18. august 1936, Santa Monica, Kalifornia, USA† 16. september 2025, Provo, Utah), bol americký herec, režisér a producent.

 Životopis 

Mladý Robert bol talentovaným športovcom. Po absolvovaní strednej školy získal v roku 1955 bejzbalové štipendium od University of Colorado a začal popri štúdiu hrať za školský bejzbalový tím. V tom istom roku však jeho matka náhle zomrela, čo ním veľmi otriaslo. Jeho výkon v škole aj v športe rapídne poklesol. Začal piť, vynechávať školu, aj tréningy a preto ho vyhodili z tímu a stratil aj štipendium.

S ašpiráciou stať sa maliarom sa zamestnal v petrolejárskej spoločnosti, aby si zarobil peniaze na cestu do Paríža, kde chcel navštevovať umeleckú školu. Nakoniec ukončil cestu po Európe vo Florencii, kde študoval maliarstvo. Nebol však so svojimi pokrokmi spokojný a tak sa v roku 1958 vrátil do Los Angeles. Ten istý rok sa zoznámil s Lolou Van Wagenen, ktorá ho povzbudzovala v snahe zanechať alkohol a pokračovať v úsilí o umeleckú dráhu. Manželia sa presťahovali do New Yorku, kde  začal študovať divadelný dizajn v Pratt Institute a zároveň chodiť na hodiny herectva na prestížnej Americkej akadémii dramatických umení (American Academy of Dramatic Arts).

Prvú malú divadelnú úlohu dostal v roku 1959 na Broadwayi a bol to záskok za iného herca. Nasledujúcich niekoľko rokov sa Redford striedavo objavoval v menších úlohách na javisku na Broadway a zároveň v televízii. Jeho filmovým debutom bol Vojnová naháňačka (?) (1962). Kritika film ocenila, ale nemal kasový úspech. V roku 1963 dostal na javisku prvú hlavnú úlohu v hre Bosé nohy v parku. Hra sa stala veľkým hitom, ale Redforda unavovala každodenná drina na javisku a preto sa rozhodol zamerať sa na filmy. Nebolo to však jednoduché, pretože jeho prvých päť filmov sa nestretlo s veľkým záujmom publika. Znechutený Redford dokonca odišiel na dva roky do Európy a vážne tam uvažoval o svojej ďalšej kariére.

V roku 1967 sa vrátil do Hollywoodu, kde si zopakoval hlavnú úlohu vo filmovej verzii hry Bosé nohy v parku. Film sa stal hitom a Redfordovi sa ním konečne podarilo preraziť. Stal sa zaujímavým nielen pre divákov, ale aj pre filmových tvorcov. Prelomovou úlohou, ktorá ho urobila hviezdou, sa stala postava Sundance Kida vo filme Butch Cassidy a Sundance Kid (1969). Ďalšie dva veľké úspechy – filmy z roku 1973 Takí sme boli a Podraz z Redforda urobili jednu z najviac žiadaných filmových hviezd a film Podraz mu vyniesol nomináciu na Oscara.
Časopis Empire Magazin (VB) v roku 1997 zaradil Roberta Redforda na 29. miesto v zozname 100 najväčších filmových hviezd všetkých čias.

Okrem herectva sa venoval aj réžii a produkcii. Hneď svojím režijným debutom Obyčajní ľudia získal Oscara za réžiu v roku 1981. Ďalším jeho filmom, ktorý bol nominovaný na Oscara za réžiu, bol Otázky a odpovede (1994). V roku 2002 získal Oscara za celoživotné dielo.

Robert Redford nepatril k typickým hollywoodským hercom. Bol známy svojím tvrdohlavým postojom v oblasti ekológie a bol veľkou oporou začínajúcich filmárov. V blízkosti Salt Lake City v štáte Utah, vybudoval vo Wasatch Mountains na úpätí Skalnatých vrchov, lyžiarske stredisko Sundance Resort. Taktiež tu založil filmový inštitút Sundance Institute, ktorý podporuje nezávislých filmárov a ktorý každoročne v neďalekom Park City usporadúva Sundance Film Festival – najvýznamnejší festival nezávislého filmu v USA, ktorý si získal svoje meno už aj v zahraničí.

V roku 1958 sa oženil s Lolou Van Wagenen, s ktorou mal štyri deti. Rozviedli sa v roku 1985.

 Filmografia 

 1962: War Hunt (Vojnový hon)
 1965: Situation Hopeless… But Not Serious (Situácia je zúfalá, nie však vážna)
 1965: Inside Daisy Clover (Súkromie Daisy Cloverovej)
 1966: Štvanica (The Chase)
 1966: This Property Is Condemned (Zakázaný majetok)
 1967: Bosé nohy v parku (Barefoot in the Park)
 1969: Butch Cassidy a Sundance Kid (Butch Cassidy and the Sundance Kid)
 1969: Downhill Racer (Zjazdár)
 1969: Willie Boy (Tell Them Willie Boy Is Here)
 1970: Little Fauss and Big Halsy (Malý Fauss a veľký Halsy)
 1972: The Hot Rock (Ukradnutý diamant – TV)
 1972: The Candidate (Kandidát – TV)
 1972: Jeremiah Johnson (- V)
 1973: Takí sme boli (The Way We Were)
 1973: Podraz (The Sting)
 1974: Veľký Gatsby (The Great Gatsby)
 1975: Veľký Waldo Pepper (The Great Waldo Pepper)
 1975: Tri dni Kondora (Three Days of the Condor)
 1976: Všetci prezidentovi muži (All the President's Men)
 1977: A Bridge Too Far (Vzdialený most – TV)
 1979: Elektrický jazdec (The Electric Horseman)
 1980: Brubaker
 1980: Obyčajní ľudia (Ordinary People) – réžia
 1984: Prirodzený talent (The Natural)
 1985: Spomienky z Afriky (Out of Africa)
 1986: Orli práva (Legal Eagles)
 1988: The Milagro Beanfield War (Fazuľová vojna v Milagre – V) – réžia
 1990: Havana (Havana – TV)
 1992: A rieka tečie / Kadiaľ tečie rieka – TV (River Runs Through It) – režisér a producent
 1992: Špehovia / Sliediči – TV (Sneakers)
 1993: Nemorálna ponuka / Neslušný návrh – TV (Indecent Proposal)
 1994: Quiz Show
 1996: Intímne detaily (Up Close & Personal)
 1998: Zaklínač koni (The Horse Whisperer), tiež režisér a producent
 2000: Legenda o slávnom návrate (The Legend of Bagger Vance) – réžia
 2001: The Last Castle (Posledná pevnosť – TV)
 2001: Spy Game
 2004: The Clearing (Únos)
 2005: Skutočný život (An Unfinished Life)
 2012: Pravidlá mlčania (The Company You Keep)
 2013: Všetko je stratené (All Is Lost)
 2015: Pravda (Truth)

 Referencie 

 Iné projekty 

Kategória:Filmoví herci USA
Kategória:Filmoví režiséri USA
Kategória:Filmoví producenti USA
Kategória:Držitelia Oscara za najlepšiu réžiu
Kategória:Držitelia Oscara za celoživotné dielo
Kategória:Držitelia ceny Zlatý glóbus za najlepšiu réžiu
Kategória:Držitelia ceny BAFTA za najlepšieho herca v hlavnej úlohe
Kategória:Držitelia ceny Krištáľový glóbus
Kategória:Účastníci Medzinárodného filmového festivalu Karlovy Vary
Kategória:Držitelia Čestného Césara
Kategória:Osobnosti zo Santa Monica